Tarybos Reglamentas (EEB) Nr. 2083/92
1992 m. liepos 14 d.
iš dalies keičiantis Reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Reglamento (EEB) Nr. 2092/91 [4] 11 straipsnio 1 dalyje teigiama, kad nuo 1992 m. liepos 23 d. produktai, kurie importuojami iš trečiosios valstybės, gali būti parduodami tik tada, jeigu jie yra pagaminti trečiojoje valstybėje, kuri įtraukta į sąrašą, sudarytą pagal minėto reglamento 14 straipsnyje numatytą tvarką; kadangi 11 straipsnio 2 dalis numato sąlygas, kurias trečioji valstybė turi tenkinti, kad būtų įtraukta į sąrašą;
kadangi paaiškėjo, kad iki šiol trečiosioms valstybėms nepateikus informacijos, nebus įmanoma nuspręsti dėl tų valstybių įtraukimo į sąrašą per ankščiau nurodytą terminą;
kadangi minėto reglamento 16 straipsnio 3 dalies antra pastraipa numato galimybę atidėti 11 straipsnio įgyvendinimą tik tuo atveju, jeigu trečioji valstybė laiku pateikė paraišką dėl jos įtraukimo į sąrašą iki aukščiau nurodyto termino;
kadangi šios nuostatos gali sutrikdyti produktų importą, jeigu trečioji valstybė laiku nepateikė paraiškos dėl jos įtraukimo į sąrašą, numatytą 11 straipsnio 1 dalies a punkte;
kadangi turėtų būti vengiama trukdyti produktų, tenkinančių 11 straipsnio 2 dalyje numatytas sąlygas, importą iš trečiųjų valstybių ypač todėl, kad šie produktai gali būti reikalingi tam, kad būtų tinkamai paruošti mišrūs produktai;
kadangi neišsprendus klausimo dėl trečiųjų valstybių įtraukimo į sąrašą, numatytą 11 straipsnio 1 dalies a punkte, importuotojams turėtų būti suteikta teisė importuoti iš trečiųjų valstybių produktus, kurie atitinka gamybos taisykles ir patikrinimo taisykles, lygiavertes taisyklėms, numatytoms Reglamente (EEB) Nr. 2092/91,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2092/91 iš dalies keičiamas taip:
1) 11 straipsnis papildomas šia dalimi:
"6. a) Nukrypstant nuo 1 dalies valstybės narės kompetentinga institucija gali leisti valstybės narės importuotojui (-ams) iki 1995 m. liepos 31 d. parduoti produktus, importuotus iš trečiosios valstybės, kuri nėra įtraukta į sąrašą, numatytą 1 pastraipos a punkte, su sąlyga, kad importuotojas (-ai) pateikia importuojančios valstybės narės kompetentingai institucijai pakankamus įrodymus, kad importuojami produktai buvo pagaminti pagal taisykles, lygiavertes 6 ir 7 straipsniuose nustatytoms taisyklėms, ir jiems buvo pritaikytos patikrinimo priemonės, kurios yra tokios pat veiksmingos kaip 8 ir 9 straipsniuose numatytos priemonės, ir tokios patikrinimo priemonės bus nuolat ir veiksmingai taikomos.
Toks leidimas galioja tol, kol parodoma, kad įgyvendinamos aukščiau nurodytos sąlygos. Jis netenka galios įtraukus trečiąją valstybę į sąrašą, numatytą 1 dalies a punkte.
b) Gavusi pakankamų įrodymų iš importuotojo, valstybė narė nedelsdama praneša Komisijai ir kitoms valstybėms narėms trečiosios valstybės, iš kurios importuojami produktai, pavadinimą ir pateikia išsamią informaciją apie gamybą ir patikrinimo priemones bei garantijas, kad jos bus nuolat ir veiksmingai taikomos.
c) Valstybei narei pageidaujant ar Komisijos iniciatyva klausimas perduodamas nagrinėti 14 straipsnyje numatytam komitetui. Jeigu nagrinėjimo metu paaiškėja, kad importuoti produktai nebuvo pagaminti pagal lygiavertes gamybos taisykles ir (arba) lygiavertes veiksmingumo patikrinimo priemones, Komisija paprašo, kad leidimą davusi valstybė narė jį atšauktų. Vadovaujantis 14 straipsnyje numatyta tvarka, gali būti nuspręsta, kad aptariamas importas bus uždraustas arba kad jį bus galima tęsti tik per nustatytą terminą pakeitus tam tikras importo sąlygas.
d) Pranešimas, nurodytas b punkte, nėra būtinas, jeigu tai susiję su gamybos ir patikrinimo taisyklėmis, apie kurias pagal b punkto nuostatas jau pranešė kita valstybė narė, išskyrus atvejus, kai pateikiama reikšmingų naujų įrodymų, dėl kurių turi būti peržiūrėtas c punkte nurodytas nagrinėjimas ir sprendimas.
Komisija iki 1994 m. liepos 31 d. iš naujo peržiūri 1 pastraipos nuostatas ir pateikia tinkamus pasiūlymus dėl jos peržiūros.";
2) 16 straipsnio 3 dalies pirma pastraipa keičiama taip:
"3. 5 straipsnis, 8 straipsnio 1 dalis ir 11 straipsnio 1 dalis taikomos nuo 1993 m. sausio 1 d.";
3) 5 straipsnio 9 dalyje ir 10 straipsnio 7 dalyje nurodytos datos keičiamos 1994 m. liepos 31 d. data.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. liepos 14 d.